ROZHODNUTIE KOMISIE
z 28. februára 2007,
ktorým sa mení a dopĺňa rozhodnutie 2005/393/ES, pokiaľ ide o podmienky na udelenie výnimky zo zákazu presunu na účely obchodu v rámci Spoločenstva a pokiaľ ide o vymedzenie zakázaných zón v Bulharsku, Francúzsku, Nemecku a Taliansku
[oznámené pod číslom K(2007) 597]
(Text s významom pre EHP)
(2007/146/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 8 ods. 3 a články 11 a 12,
keďže:
(1)
V smernici 2000/75/ES sa ustanovujú pravidlá kontroly katarálnej horúčky oviec - modrého jazyka a opatrenia na boj proti tomuto ochoreniu v Spoločenstve vrátane zriadenia zón ochrany a dozoru a zákazu presunu zvierat z uvedených zón.
(2)
Rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (2) sa ustanovuje vymedzenie globálnych geografických oblastí, v ktorých majú členské štáty zriadiť zóny ochrany a dozoru („zakázané zóny“) v súvislosti s katarálnou horúčkou oviec.
(3)
Pri obchodovaní s vajíčkami a embryami v rámci Spoločenstva, ktoré spĺňajú podmienky ustanovené v prílohe II písm. C bode 1 k rozhodnutiu 2005/393/ES, by sa nemal vyžadovať predchádzajúci súhlas členského štátu určenia, ak sa nevyžaduje následný test na prítomnosť katarálnej horúčky oviec - modrého jazyka v súlade s hodnotením rizika vykonaným Medzinárodnou spoločnosťou pre prenos embryí (International Embryo Transfer Society, IETS) a v súlade s odporúčaniami Svetovej organizácie pre zdravie zvierat (Office International des Epizooties, OIE), pokiaľ ide o túto chorobu.
(4)
Pri obchodovaní s vajíčkami a embryami v rámci Spoločenstva, ktoré spĺňajú podmienky ustanovené v prílohe II písm. C bode 2 k rozhodnutiu 2005/393/ES, by sa nemal vyžadovať predchádzajúci súhlas členského štátu určenia, ak sa negatívny výsledok na prítomnosť choroby u darcu jednoznačne overil už testom, ktorý sa vykonáva následne po odbere.
(5)
Dňa 20. decembra 2006 Francúzsko požiadalo Komisiu, aby schválila vymedzenie zakázanej zóny vo Francúzsku z dôvodu skončenia aktivity vektora v zasiahnutej oblasti.
(6)
Rozhodnutím 2006/762/ES (3) Komisia schválila určité ochranné opatrenia proti katarálnej horúčke oviec - modrému jazyku v Bulharsku, aby sa vyhla rozšíreniu choroby zo zasiahnutého územia administratívnej oblasti Burgas v súvislosti s dovozom vnímavých druhov do Spoločenstva.
(7)
Z dôvodu, že sa Bulharsko od 1. januára 2007 stalo členom Európskej únie, by sa zasiahnutá oblasť mala teraz zahrnúť do prílohy I k rozhodnutiu 2005/393/ES.
(8)
Dňa 9. januára 2007 Nemecko informovalo Komisiu o nových výskytoch ohnísk katarálnej horúčky oviec - modrého jazyka v Hesensku a Dolnom Sasku. S ohľadom na tieto zistenia je vhodné zmeniť vymedzenie zakázanej zóny v Nemecku.
(9)
Taliansko 10. januára 2007 predložilo Stálemu výboru pre potravinový reťazec a zdravie zvierat správu, podľa ktorej systém dozoru uplatňovaný v Taliansku preukázal, že v oblasti Marche sa od apríla 2005 nevyskytla žiadna sérokonverzia.
(10)
Táto oblasť by sa preto mala považovať za oblasť bez výskytu katarálnej horúčky oviec a na základe odôvodnenej žiadosti predloženej Talianskom by sa mala vypustiť zo zoznamu talianskych oblastí uvedených v zóne B prílohy I k rozhodnutiu 2005/393/ES.
(11)
Rozhodnutie 2005/393/ES by sa preto malo zodpovedajúcim spôsobom zmeniť a doplniť.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/393/ES sa mení a dopĺňa takto:
1.
V článku 5 ods. 1 sa písmeno b) nahrádza takto:
„b)
s výnimkou zmrazených spermií, vajíčok a embryí členský štát miesta určenia vydá súhlas ešte pred presunom.“
2.
Príloha I sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 28. februára 2007